
Ako čovjek dođe u Meku dok posti, je li preporučeno da jede i pije kako bi se osnažio za obavljanje umre?


* 
* 
* 
* 
* 
* 
* 

 
Ako čovjek dođe u Meku dok posti, je li preporučeno da jede i pije kako bi se osnažio za obavljanje umre?

Božiji ***[Poslanik](https://pitajucene.com/search/poslanik/questions/ "Pretraži pitanja o poslanicima")***, sallallahu alejhi ve sellem, oslobodio je Meku u mjesecu ramazanu; nije postio i kratio je četverorekatne namaze predvodeći Mekance u namazu. A kad bi klanjao kao imam, predavši selam rekao bi: “Stanovnici Meke, upotpunite ***[namaz](https://pitajucene.com/search/Namaz/questions/ "Pretraži pitanja o namazu")***! Mi smo putnici” (el-Buhari, 4275). Imam el-Buhari zabilježio je i predanje u kojem se kaže da Allahov Poslanik, sallallahu alejhi ve sellem, nije postio ostatak mjeseca ***[ramazana](https://pitajucene.com/search/ramaza/questions/ "Pretraži pitanja o ramazanu")*** u Meki, jer je bio ***[putnik](https://pitajucene.com/search/putnik/questions/ "Pretraži pitanja o putniku")***. Prema tome, ne gubi svojstvo putnika onaj ko stigne u Meku radi obavljanja umre, a ne mora se sustezati od konzumiranja hrane i pića u Meki ni u slučaju da ***[post](https://pitajucene.com/search/post/questions/ "Pretraži pitanja o postu")*** prekine prije negoli stupi u Meku.


Neki ljudi poste na putu rukovodeći se time da putovanje danas ne predstavlja stanovit napor, pa stupe u Meku radi obavljanja umre i zatim se počnu dvoumiti oko toga je li bolje da isposte taj dan, a umru obave poslije iftara, ili je pak bolje da se omrse i obave umru odmah. U tom je slučaju bolje da prekinu post i obave umru odmah čim stignu u Meku, dok su još snažni i čili. To je sunnet. Čim bi ušao u Meku, Resulullah, sallallahu alejhi ve sellem, sjahao bi kod Mesdžidul-harama i obavio obred u koji je na mikatu stupio.


Umjesno je navesti predanje u kojem se kaže da je Allahov Poslanik, sallallahu alejhi ve sellem, postio prilikom oslobađanja Meke, te su mu se poslije ikindijskog namaza obratili neki muslimani: “Božiji Poslaniče, muslimani teško podnose post i pažljivo prate kako ćeš ti postupiti!” On je zatražio posudu s vodom i napio se pred muslimanima, prekinuvši post pred sami kraj dana. (Ovo je predanje zabilježio imam Muslim, 1114). Učinivši to, Vjerovjesnik, sallallahu alejhi ve sellem, objasnio je umetu da je dozvoljeno da putnik ne posti. Valja kazati i to da postupaju suprotno sunnetu oni muslimani koji poste na putu, a post teško podnose. Na njih se može odnositi predanje u kojem se kaže da je Vjerovjesnik, sallallahu alejhi ve sellem, kad je bio s ashabima na putovanju, primijetio da se svijet okupio oko nekog čovjeka praveći mu hlad, pa je upitao: “Šta se dogodilo ovom čovjeku?” “On posti, pa mu je pozlilo”, oni odgovoriše. Allahov Poslanik, sallallahu alejhi ve sellem, zaključi: “Ne spada u čestitost da čovjek posti na putu.” (el-Buhari, 1964, i Muslim, 1115)


Šejh ***[Muhammed b. Usejmin](https://pitajucene.com/search/Muhammed+b.+Usejmin/answers/ "Pretraži odgovore od Muhammed b. Usejmin")***


Preuzeto sa stranice minber.ba


